શહેરમાં ગેરકાયદે બાંધકામોના ફાટી નીકળેલા રાફડે રાફડાની હવે તંત્રમાં કોઇને નવાઇ નથી રહી. કોટ વિસ્તાર સહિતના વિસ્તારોમાં ‘ભયજનક બિલ્ડિંગ’ પણ તંત્ર માટે સામાન્ય થઇ ગયાં છે. પરંતુ દીવા તળે અંધારું હોય તેવો ઘાટ કોર્પોરેશનની સંલગ્ન સંસ્થા એવી એએમટીએસમાં જોવા મળે તો કંઇક અંશે અજુગતું લાગે છે. જમાલપુર ખાતેના મુખ્યાલય પરિસરમાં પ્રજાના પૈસે કરોડો રૂપિયાના ખર્ચે કોર્પોરેટ શૈલીની નવી ઓફિસ ધમધમતી થઇ ગઇ છે. પરંતુુ જૂના મુખ્યાલય બિલ્ડિંગને ભુલાવી દેવાયું છે. એએમટીએસના ચેરમેન, ટ્રાન્સપોર્ટ મેનેજર વગેરેની જૂની ઓફિસ ધરાવતું આ બિલ્ડિંગ હજુ જેમનું તેમ છે. કીમતી ઝેરોક્સ મશીન, ટાઇપરાઇટર જેવાં સાધનો ધૂળ ખાઇ રહ્યાં છે. આ જૂના મુખ્યાલયમાં કેટલીક ઓફિસો ચાલુ રખાઇ છે. પરંતુ સમગ્ર બિલ્ડિંગ ‘ભયજનક’ બન્યું હોઇ રહ્યા સહ્યા કર્મચારીઓ પણ ફફડતા જીવે કામ કરી રહ્યા છે.